
Veszélyes áruszállítási balesetekkel kapcsolatos hatósági ellenőrzési feladatellátás tapasztalatainak szankcionálási esettanulmányokon keresztüli értékelése

Pályamunka címe: Veszélyes áru szállítási balesetekkel kapcsolatos hatósági ellenőrzési feladatellátás tapasztalatainak szankcionálási esettanulmányokon keresztüli értékelése
A szállítás, fuvarozás tehát már ősidők óta fontos tényező az emberiség életében. Azóta rengeteg változás és fejlődés történt, a technológia fejlődésével a szállítás már nem több hónapig tart, és már nemcsak szárazföldön és vízen, hanem levegőben is képesek vagyunk szállítani. A szállítás módjai közül a közúti árufuvarozás a leggyakoribb, hiszen ebben az esetben háztól- házig képesek az áruszállításra. A megnövekedett közúti szállítás miatt viszont az utóbbi évtizedekben a balesetek veszélye, előfordulása is megemelkedett.
Hazánk földrajzi fekvéséből kifolyólag nagy tranzitforgalmat bonyolít le, a veszélyes anyagok szállítása is gyakori, ez miatt a veszély lehetősége is nagyobb. A veszélyek kiküszöbölésére, megelőzésére fel kell készülni, és komoly előírásokat kell elrendelni, melyek betartását ellenőrizni is kell. A hatósági ellenőrzések éppen ezt a célt (is) szolgálják, melyre nem feltétlenül szankcionáló, büntető szervként kell gondolni.
Az első fejezetben a veszélyes anyagok és áruk osztályozási rendszerét mutatom be a kémiai biztonságról szóló 2000. évi XXV. törvény, illetve a CLP rendelet alapján. Mindezek a további fejezetek megértéséhez igen fontosak, hiszen a veszélyes anyagok osztályozása, tulajdonságaik megismerése, azok alapján való csoportosításuk alapfeltétel a tárolás, csomagolás, szállítás biztonságossá tételéhez.
A második fejezetben a veszélyes áruk osztályozásával, továbbá a közúti szállításra vonatkozó szabályokkal, a nemzetközi jelölések rendszerével foglalkoztam.
A harmadik fejezetben a hatósági feladatok, ellenőrzés eljárása van a középpontban, az ellenőrzés során betartandó előírások összegzése, valamint a bírságolással összefüggő hatósági feladatok.
Az utolsó fejezetben néhány, a közelmúltban történt eset feldolgozását írtam le, melyek közül kiemeltem a 2023. augusztus 20-i, Székesfehérvár határában történt tartányautó balesetet.
Úgy gondolom, pályamunkámban a témához kapcsolódó ismereteket összegyűjtöttem, a fogalmakat közérthetően megmagyaráztam, és gyakorlati oldalról is megközelítettem az esettanulmányok és illusztrációk segítségével.
 



